**Φύλλο Εργασίας Εργαστηρίου**

**4ος Άξονας Παραστατικές Τέχνες**

(χορός, θέατρο, κινηματογράφος, μουσική, δραματουργία, εικαστικά, όπερα, [δημιουργική γραφή](https://www.interaccess.gr/moriodotoumena-seminaria/agogi-kai-eterotita-aksiopoiontas-tin-texni.html#them1), μαγεία, τέχνη του τσίρκου και η [performance](https://www.interaccess.gr/moriodotoumena-seminaria/agogi-kai-eterotita-aksiopoiontas-tin-texni.html#them3))

***Δράση 1: Χορός και Περιβάλλον – Χορογραφία για τη Φύση και τα Φυσικά Φαινόμενα***

Αυτή η δράση συνδυάζει την τέχνη του χορού με την περιβαλλοντική ευαισθητοποίηση, επιτρέποντας σε μαθητές/τριες να δημιουργήσουν και να εκτελέσουν μια χορογραφία εμπνευσμένη από φυσικά φαινόμενα και τη σχέση του ανθρώπου με το περιβάλλον. Κάθε θεματική θα μεταφέρει σημαντικά μηνύματα για την προστασία του περιβάλλοντος και την αξία της βιώσιμης ανάπτυξης. Επιπλέον ορίζονται οι Βιώσιμοι Στόχοι της δράσης.

**Σκοπός:** Η καλλιέργεια περιβαλλοντικής συνείδησης μέσω της τέχνης του χορού, ενισχύοντας τη δημιουργική έκφραση και την ευαισθητοποίηση για τη βιώσιμη ανάπτυξη.

**Στόχοι:**

* Να κατανοήσουν οι μαθητές/τριες τη σχέση φυσικών φαινομένων και ανθρώπινων δραστηριοτήτων.
* Να εξοικειωθούν με τη δυνατότητα της τέχνης να μεταφέρει κοινωνικά και περιβαλλοντικά μηνύματα.
* Να εκφράσουν συναισθήματα για τη φύση και το περιβάλλον μέσω του χορού.
* Να νιώσουν την ικανοποίηση της δημιουργίας και παρουσίασης ενός καλλιτεχνικού έργου.
* Να αναπτύξουν δεξιότητες συνεργασίας και συντονισμού μέσα από τη χορογραφία.
* Να καλλιεργήσουν τη φαντασία και την καλλιτεχνική τους έκφραση.

**Στάση Ζωής:**

* Σεβασμό και εκτίμηση για το φυσικό περιβάλλον και τη βιωσιμότητα.
* Δημιουργική σκέψη ως μέσο επικοινωνίας περιβαλλοντικών μηνυμάτων.
* Συνεργασία και ομαδικότητα για την επίτευξη κοινών στόχων.

**Βήμα 1:**Ο/η εκπαιδευτικός συζητάει με μαθητές/τριες για το περιβάλλον, την κλιματική αλλαγή, τα φυσικά φαινόμενα και τη σχέση τους με τη ζωή μας. Επιπλέον, ο/η εκπαιδευτικός εξηγεί πώς ο χορός μπορεί να γίνει μέσο για να μεταδώσουμε σημαντικά μηνύματα σχετικά με την ανάγκη για σεβασμό για το περιβάλλον και τον άνθρωπο.

**Βήμα 2:** Ο/η εκπαιδευτικός μαζί με μαθητές/τριες επιλέγουν τη χορογραφία, επιλέγοντας φυσικά φαινόμενα ή στοιχεία του περιβάλλοντος που θα θέλουν να αποδώσουν μέσω της κίνησης (π.χ., κυματισμοί της θάλασσας, δύναμη του ανέμου, η ζεστασιά του ήλιου) θέτοντας τους βιώσιμους στόχους που θα επικοινωνήσουν. Οι μαθητές/τιες κάνουν πρόβες για να τελειοποιήσουν τις κινήσεις και να συντονιστούν μεταξύ τους, ενθαρρύνοντας την ομαδικότητα και την έκφραση.

**Βήμα 5:** Η παρουσίαση της χορογραφίας γίνεται σε μία μικρή εκδήλωση. Δημιουργείται ένα απλό σκηνικό με εικόνες της φύσης ή φυσικά υλικά που θα ενισχύσουν την ατμόσφαιρα της χορογραφίας και παρουσιάζετε τη χορογραφία μπροστά στο κοινό, προσθέτοντας μια εισαγωγή όπου οι μαθητές/τριες εξηγούν την έμπνευση και περνούν τα δικά τους μηνύματα.

**Βήμα 6:** Στο τέλος μπορείτε να συζητήσετε με το κοινό τα συναισθήματα που δημιουργήθηκαν κατά τη διάρκεια και αν ο χορός μπορεί να ευαισθητοποιήσει σε περιβαλλοντικά θέματα.

**Δράση 2: Θέατρο και Flash Mob για την Κλιματική Αλλαγή**

Αυτή η δράση ενθαρρύνει μαθητές/τριες να χρησιμοποιήσουν το θέατρο ως μέσο ευαισθητοποίησης του κοινού σχετικά με την κλιματική αλλαγή και να περάσουν το δικό τους μήνυμα για το μέλλον του πλανήτη. Μέσα από θεατρικές παραστάσεις δρόμου και flash mobs, οι μαθητές/τριες εκφράζουν τις ανησυχίες τους και κινητοποιούν την κοινότητα, ενώ καταγράφουν τις δράσεις για παρουσίαση σε σχολικό φεστιβάλ.

**Σκοπός:** Η ευαισθητοποίηση της σχολικής κοινότητας και του ευρύτερου κοινού για την κλιματική αλλαγή, μέσω δημιουργικής έκφρασης και καλλιτεχνικής δράσης.

**Στόχοι:**

* Να κατανοήσουν οι μαθητές/τριες τις αιτίες και τις συνέπειες της κλιματικής αλλαγής.
* Να εξετάσουν τρόπους με τους οποίους μπορούν να συμβάλουν στη μείωση των επιπτώσεών της.
* Να εκφράσουν ανησυχίες για το περιβάλλον μέσω της τέχνης.
* Να νιώσουν ότι συμμετέχουν ενεργά σε μια δράση με θετικό κοινωνικό αντίκτυπο.
* Να αναπτύξουν δεξιότητες συνεργασίας, επικοινωνίας και καλλιτεχνικής δημιουργίας.
* Να εξασκήσουν τη χρήση θεατρικής γλώσσας και κινησιολογίας ως μέσου ευαισθητοποίησης.

**Στάση Ζωής:**

* Ενεργή συμμετοχή στην προστασία του περιβάλλοντος.
* Χρήση της τέχνης ως εργαλείου κοινωνικής αλλαγής.

**Βήμα 1:** Ο/η εκπαιδευτικός ανοίγει συζήτηση για την κλιματική αλλαγή και τις προκλήσεις που αυτή δημιουργεί για το μέλλον. Από κοινού με μαθητές/ τριες επιλέγουν θέματα επικαιρότητας που ταλανίζουν τους πολίτες και πολίτισσες σχετικά με την Κλιματική Αλλαγή και βρίσκουν το σενάριο που θα διαπραγματευτούν βασισμένο στους βιώσιμους στόχους.

**Βήμα 2:** Οι μαθητές/τριες χωρίζονται σε ομάδες και γράφουν ένα μικρό θεατρικό σενάριο για την κλιματική αλλαγή, επικεντρωμένο στις συνέπειες για το περιβάλλον και τις αλλαγές που μπορούν να επιφέρουν οι ίδιοι.Ταυτόχρονα, άλλες ομάδες εργάζονται στην ιδέα ενός flash mob με κινήσεις που συμβολίζουν τις επιπτώσεις της κλιματικής αλλαγής και την ανάγκη για δράση.

**Βήμα 3**: Οι μαθητές/τριες κάνουν πρόβες για την παράσταση και τα flash mob, εστιάζοντας στην κίνηση, στην έκφραση και στον συγχρονισμό, ενώ μία άλλη ομάδα μαθητών/τριών προετοιμάζεται για να καταγράψει το flash mob ή τις παραστάσεις με κάμερα για μετέπειτα προβολή στο φεστιβάλ.

**Βήμα 4:** Οι μαθητές/τριες παρουσιάζουν το θεατρικό έργο ή καταγράφουν ένα flash mob σε υπαίθριο χώρο (π.χ. προαύλιο ή πλατεία) για να περάσουν το μήνυμά τους στο ευρύ κοινό. Μετά την παράσταση, οι μαθητές/τριες μπορούν να συζητήσουν με το κοινό, ενθαρρύνοντας τους θεατές να σκεφτούν την κλιματική αλλαγή και τις δικές τους δράσεις. Επιπλέον, μπορούν να μιλήσουν για την εμπειρία τους, εξηγώντας πώς το θέατρο συνέβαλε στην περιβαλλοντική τους ευαισθητοποίηση και να παροτρύνουν το κοινό να αναλάβει πρωτοβουλίες για τον μετριασμό της κλιματικής αλλαγής.

***Δράση 3: Μελωδίες του Χθες, Βήματα του Σήμερα: Χορεύοντας για τη Βιωσιμότητα***

**Σκοπός:** Η ευαισθητοποίηση των μαθητών/τριών για τη σύνδεση της πολιτιστικής κληρονομιάς με τη βιωσιμότητα και η προώθηση της συνεργασίας μέσω της δημιουργίας και παρουσίασης μιας μουσικοχορευτικής παράστασης.

**Στόχοι:**

* Να κατανοήσουν οι μαθητές/τριες τη σχέση των παραδοσιακών τραγουδιών, ποιημάτων και εθίμων με τη φύση και το περιβάλλον.
* Να μάθουν τη διαδικασία καταγραφής πολιτιστικών στοιχείων και τη σύνδεσή τους με τη βιωσιμότητα.
* Να νιώσουν την αξία της συνεργασίας και της επικοινωνίας μέσα από τη συλλογική δουλειά.
* Να αναπτύξουν αίσθημα ευθύνης για τη διατήρηση και προώθηση της πολιτιστικής και περιβαλλοντικής κληρονομιάς.
* Να ενισχύσουν τις δεξιότητες συνεργασίας και επικοινωνίας μέσω της ομαδικής εργασίας.
* Να εξασκήσουν τη χρήση κριτικής σκέψης και τεχνολογίας (π.χ., ChatGPT) για την ανάλυση και αξιολόγηση των πολιτιστικών στοιχείων.

**Στάση Ζωής:**

* Σεβασμό και διατήρηση της πολιτιστικής κληρονομιάς.
* Συνεργασία για την επίτευξη κοινού στόχου.
* Ευαισθητοποίηση για την αειφορία και τη βιώσιμη ανάπτυξη μέσω της τέχνης.

**Βήμα 1:** Ο/η εκπαιδευτικός εξηγεί σε μαθητές/τριες τον σκοπό της δραστηριότητας, τονίζοντας τη σημασία της συνεργασίας και της επικοινωνίας. Χωρίζει την τάξη σε ομάδες των 4-5 μαθητών ή εναλλακτικά, μπορεί να γίνει τυχαίος καταμερισμός. Στο τέλος αναθέτει στις ομάδες να κάνουν καταγραφή τραγουδιών, ποιημάτων ή εθίμων από διάφορες περιοχές που κατάγονται οι οικογένειές τους, δίνοντας ένα χρονικό περιθώριο για να κάνουν την καταγραφή. Επιπλέον ορίζονται οι Βιώσιμοι Στόχοι της δράσης.

**Βήμα 2:** Ο/η εκπαιδευτικός συλλέγει το υλικό και με τη βόηθεια των μαθητών/τριων αναζητούν τα στοιχεία της φύσης που υπάρχουν, επικοινωνώντας στους μαθητές/τριες πως μπορούν να συμβάλλουν στη διαμόρφωση κοινωνικής και περιβαλλοντικής συνείδησης στοιχεία της πολιτιστικής μας κληρονομιάς.

**Βήμα 3:** Ο/η εκπαιδευτικός σε δεύτερο χρόνο, μπορεί να χρησιμοποιήσει το ChatGPT ώστε να ζητήσει μέσα από τους στίχους να γίνει σημειωτική ανάλυση, λογοτεχνική ανάλυση και έτσι να σημειώσουν μαζί με μαθητές/τριες τα στοιχεία που προκύπτουν και να τα αξιολογήσουν. Έτσι και οι μαθητές/τριες θα έρθουν σε επαφή με την σωστή χρήση της τεχνητής νοημοσύνης χρησιμοποιώντας την κριτική τους γνώμη.

**Βήμα 4:** Δημιουργείται μία μικρή μουσικοχορευτική παράσταση όπου παρουσιάζεται η έρευνα και οι καταγραφές των μαθητών/τριων περνώντας μηνύματα. Κάθε ομάδα παρουσιάζει στην τάξη τη δουλειά της, περιγράφοντας πώς συνεργάστηκαν και τι τους βοήθησε να ολοκληρώσουν την πρόκληση. Ο/η εκπαιδευτικός διευκολύνει την ανατροφοδότηση, ζητώντας από τους μαθητές να μοιραστούν ποια μέρη της δραστηριότητας βρήκαν πιο ενδιαφέροντα ή προκλητικά και παροτρύνει την τάξη να συζητήσει θετικές συμπεριφορές συνεργασίας που παρατήρησαν μεταξύ των μελών των ομάδων.

**Εικόνα που περιέχει κείμενο, στιγμιότυπο οθόνης, κύκλος, λογότυπο

Περιγραφή που δημιουργήθηκε αυτόματα**